[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.5.2007

COM(2007) 239 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την έγκριση των χρηματοδοτικών συνεισφορών που καταβάλλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (συμπληρωματική δόση 2007)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Από την έναρξη ισχύος του δημοσιονομικού κανονισμού του 9ου ΕΤΑ, το Συμβούλιο αποφασίζει, μετά από πρόταση της Επιτροπής, για καθεμία από τις δόσεις των συνεισφορών που καταβάλλουν τα κράτη μέλη για τη χρηματοδότηση του ΕΤΑ. Όσον αφορά τα μέσα του 9ου ΕΤΑ, των οποίων τη διαχείριση ασκεί η ΕΤΕ (Ευρωπαϊκή Τράπεζα Επενδύσεων), οι συνεισφορές καταβάλλονται απευθείας από τα κράτη μέλη στην ΕΤΕ. Οι συνεισφορές για τα άλλα μέσα καταβάλλονται στην Επιτροπή.

Η παρούσα πρόταση αφορά συμπληρωματική δόση των συνεισφορών για το οικονομικό έτος 2007 την οποία ζήτησε η ΕΤΕ για τα μέσα του 9ου ΕΤΑ τα οποία διαχειρίζεται η ίδια. Σύμφωνα με το άρθρο 38 παράγραφος 2 του δημοσιονομικού κανονισμού του 9ου ΕΤΑ, η καταβολή είναι απαιτητή και εκτελείται, εφόσον το Συμβούλιο δεν αποφασίσει διαφορετικά, το συντομότερο δυνατόν, εντός προθεσμίας που καθορίζεται στην απόφαση πρόσκλησης καταβολής της συνεισφοράς, και η οποία δεν μπορεί να υπερβαίνει τους τρεις μήνες. Η Επιτροπή προτείνει στο Συμβούλιο να εγκρίνει το ίδιο χρονοδιάγραμμα με εκείνο που ισχύει για τη δεύτερη και την τρίτη πρόσκληση καταβολής των συνεισφορών. Προτείνει λοιπόν να καταβάλλουν τα κράτη μέλη τις οφειλόμενες συνεισφορές το αργότερο εντός προθεσμίας 21 ημερών από την ημερομηνία κοινοποίησης της απόφασης του Συμβουλίου.

Το άρθρο 40 παράγραφος 4 του δημοσιονομικού κανονισμού του 9ου ΕΤΑ προβλέπει ότι, στην περίπτωση που οι δόσεις των οφειλόμενων συνεισφορών δεν έχουν καταβληθεί εντός των καθορισμένων προθεσμιών, το εκάστοτε κράτος μέλος οφείλει να καταβάλει τόκο επί του μη καταβληθέντος ποσού, σύμφωνα με τις λεπτομέρειες που καθορίζονται στο ίδιο άρθρο.

Η Επιτροπή επιθυμεί να τονίσει ότι, όσον αφορά τα μέσα, τη διαχείριση των οποίων ασκεί η ίδια, αναμένει αύξηση του ρυθμού των εκταμιεύσεων σε σχέση με τις εκτιμήσεις που περιέχονται στην ανακοίνωση COM(2006) 612 τελικό, της 18.10.2006. Θα προτείνει στο Συμβούλιο, εντός των συνηθισμένων προθεσμιών, την καταβολή σημαντικότερων ποσών στο πλαίσιο της δεύτερης και της τρίτης δόσης ώστε να διασφαλισθεί η χρηματοδότηση του ΕΤΑ για το 2007.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την έγκριση των χρηματοδοτικών συνεισφορών που καταβάλλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (συμπληρωματική δόση 2007)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των μελών της ομάδας των Κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού (Μπενίν) στις 23 Ιουνίου 2000[1], και αναθεωρήθηκε στο Λουξεμβούργο, στο Μεγάλο Δουκάτο του Λουξεμβούργου, στις 25 Ιουνίου 2005[2],

την εσωτερική συμφωνία μεταξύ των εκπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού (Μπενίν) στις 23 Ιουνίου 2000 (στο εξής "εσωτερική συμφωνία")[3], και ιδίως το άρθρο 10 παράγραφος 4,

την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των Υπερπόντιων Χωρών και Εδαφών με την Ευρωπαϊκή Κοινότητα[4],

το δημοσιονομικό κανονισμό της 27ης Μαρτίου 2003, ο οποίος εφαρμόζεται στο 9ο Ευρωπαϊκό Ταμείο Ανάπτυξης[5], στο εξής "ο δημοσιονομικός κανονισμός του 9ου ΕΤΑ",

την πρόταση της Επιτροπής[6],

Εκτιμώντας τα ακόλουθα:

(1) Στις 18 Οκτωβρίου 2006, η Επιτροπή κοινοποίησε στο Συμβούλιο την κατάσταση των πληρωμών που προέβλεπε για το οικονομικό έτος 2007, καθώς και το χρονοδιάγραμμα των προσκλήσεων καταβολής των συνεισφορών. Στις 18 Δεκεμβρίου, το Συμβούλιο εξέδωσε απόφαση που καθορίζει, για το οικονομικό έτος 2007, το χρονοδιάγραμμα των προσκλήσεων για την καταβολή συνεισφορών των κρατών μελών στο πλαίσιο του ΕΤΑ.

(2) Στις 18 Δεκεμβρίου 2006, το Συμβούλιο εξέδωσε απόφαση για τις συνεισφορές που όφειλαν να καταβάλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων στο πλαίσιο της πρώτης δόσης του 2007.

(3) Η Ευρωπαϊκή Τράπεζα Επενδύσεων ενημέρωσε την Επιτροπή ότι οι προβλεπόμενες συνεισφορές δεν ήταν επαρκείς για την αντιμετώπιση των πραγματικών αναγκών της όσον αφορά την επενδυτική διευκόλυνση και ότι απαιτείται συμπληρωματική καταβολή ύψους 80 εκατ. ευρώ.

(4) Το άρθρο 10 παράγραφος 4 της εσωτερικής συμφωνίας προβλέπει τη δυνατότητα να προτείνονται συμπληρωματικές δόσεις.

(5) Το άρθρο 38 παράγραφος 2 του δημοσιονομικού κανονισμού του 9ου ΕΤΑ ορίζει ότι οι συμπληρωματικές συνεισφορές που αποφασίζει το Συμβούλιο είναι απαιτητές και εκτελούνται, εφόσον το Συμβούλιο δεν αποφασίσει διαφορετικά, το συντομότερο δυνατόν, εντός προθεσμίας που καθορίζεται στην απόφαση πρόσκλησης καταβολής των συνεισφορών, και η οποία δεν μπορεί να υπερβαίνει τους τρεις μήνες.

(6) Το άρθρο 133 παράγραφοι 2, 3, και 4 του δημοσιονομικού κανονισμού του 9ου ΕΤΑ προβλέπει ότι η διαδικασία πρόσκλησης καταβολής συνεισφορών στο πλαίσιο του 9ου ΕΤΑ ισχύει εξίσου και για την εκτέλεση αποφάσεων που αφορούν προγενέστερα ταμεία.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι συνεισφορές που καταβάλλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων στο πλαίσιο της συμπληρωματικής δόσης του 2007 παρατίθενται στον πίνακα του παραρτήματος.

Άρθρο 2

Τα κράτη μέλη καταβάλλουν τις οφειλόμενες συνεισφορές στο πλαίσιο της παρούσας δόσης το αργότερο εντός προθεσμίας 21 ημερολογιακών ημερών από την ημερομηνία κοινοποίησης της απόφασης του Συμβουλίου.

Άρθρο 3

Η παρούσα απόφαση απευθύνεται στα κράτη μέλη που συνεισφέρουν στο 9ο ΕΤΑ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Συνεισφορές συμπληρωματικής δόσης 2007 (σε ευρώ)

ΚΡΑΤΟΣ ΜΕΛΟΣ: | για την Ευρωπαϊκή Τράπεζα Επενδύσεων | για την Επιτροπή |

ΓΕΡΜΑΝΙΑ | 18.688.000 | 0 |

ΒΕΛΓΙΟ | 3.136.000 | 0 |

ΔΑΝΙΑ | 1.712.000 | 0 |

ΙΣΠΑΝΙΑ | 4.672.000 | 0 |

ΓΑΛΛΙΑ | 19.440.000 | 0 |

ΕΛΛΑΔΑ | 1.000.000 | 0 |

ΙΡΛΑΝΔΙΑ | 496.000 | 0 |

ΙΤΑΛΙΑ | 10.032.000 | 0 |

ΛΟΥΞΕΜΒΟΥΡΓΟ | 232.000 | 0 |

ΚΑΤΩ ΧΩΡΕΣ | 4.176.000 | 0 |

ΠΟΡΤΟΓΑΛΙΑ | 776.000 | 0 |

ΗΝΩΜΕΝΟ ΒΑΣΙΛΕΙΟ | 10.152.000 | 0 |

ΑΥΣΤΡΙΑ | 2.120.000 | 0 |

ΦΙΝΛΑΝΔΙΑ | 1.184.000 | 0 |

ΣΟΥΗΔΙΑ | 2.184.000 | 0 |

ΣΥΝΟΛΟ | 80.000.000 | 0 |

[1] ΕΕ L 317 της 15.12.2000, σ. 3.

[2] ΕΕ L 287 της 28.10.2005, σ. 4.

[3] ΕΕ L 317 της 15.12.2000, σ. 355.

[4] ΕΕ L 314 της 30.11.2001, σ. 1.

[5] ΕΕ L 83 της 1.4.2003, σ. 1.

[6] ΕΕ C … της …, σ. …